作者:趙師俠
標題:沁園春
內容:雨接梅霖，風怯槐暑，麥天已秋。正榴燃紅炬，枝頭色豔，荷翻綠蓋，池面香浮。心景俱清，身名何有，且向忙中早轉頭。塵勞事，枉朝思夕計，細慮深謀。悠悠。不復徼求。但安分、隨緣休便休。縱官居極品，徒為美玩，家稱鉅富，未免閒愁。遇酒開顏，逢歡樂意，有似木人騎土牛。從他笑，看一朝解悟，八極遨遊。